b'\n_START_ARTICLE_\nSuojajohdin\n_START_PARAGRAPH_\nSuojajohdin eli PE-johdin (engl. Protective Earth) on maadoitukseen k\xc3\xa4ytetty johdin TN-S -j\xc3\xa4rjestelm\xc3\xa4ss\xc3\xa4. Sen johdinv\xc3\xa4ri on kelta-vihre\xc3\xa4 (raidallinen). Vanhemmissa asennuksissa on k\xc3\xa4ytetty TN-C-j\xc3\xa4rjestelm\xc3\xa4, jossa nolla- ja suojajohdin olivat sama johdin ja maadoitus tapahtui ns. nollaamalla s\xc3\xa4hk\xc3\xb6laitteen suojakosketin. T\xc3\xa4h\xc3\xa4n asennustapaan liittyy kuitenkin turvallisuusongelmia, joten nyky\xc3\xa4\xc3\xa4n suoja- ja nollajohtimet ovat erilliset. Vanhoissa saneeratuissa taloissa esiintyy sekaisin molempia asennustapoja. Suojajohdinta ei saa k\xc3\xa4ytt\xc3\xa4\xc3\xa4 muuhun tarkoitukseen kuin suojajohtimena, ei esimerkiksi nollajohtimena._NEWLINE_Kaikki rakennuksen suojajohtimet on yhdistetty kiinteist\xc3\xb6n s\xc3\xa4hk\xc3\xb6p\xc3\xa4\xc3\xa4keskuksen PE-kiskoon, ja sielt\xc3\xa4 p\xc3\xa4\xc3\xa4potentiaalintasauskiskon kautta maahan. P\xc3\xa4\xc3\xa4potentiaalintasauskiskoon on yhdistetty my\xc3\xb6s kaikki talon metalliset putkistot ja muut yhten\xc3\xa4iset s\xc3\xa4hk\xc3\xb6\xc3\xa4 johtavat rakenteet, joten niiden potentiaali on maan potentiaali. Maadoituselektrodin tulisi sijaita sokkelin alla, jotta se ei vahingoittuisi esimerkiksi kaivut\xc3\xb6iden seurauksena._NEWLINE_Suojajohtimen teht\xc3\xa4v\xc3\xa4n\xc3\xa4 on vikatilanteessa johtaa virta maadoitetun laitteen rungosta maahan. T\xc3\xa4ll\xc3\xb6in syntyy oikosulku ja sulake palaa tai vikavirtasuoja katkaisee virran. Vaihe- ja suojajohtimien yhteisen resistanssin on oltava niin pieni, ett\xc3\xa4 virta katkeaa niin lyhyess\xc3\xa4 ajassa, ettei siit\xc3\xa4 ehdi aiheutua vaaraa.'